Title: พระราชบัญญัติโอนที่ธรณีสงฆ์ วัดหนองกะพ้อ ตำบลทุ่งควายกิน อำเภอแกลง จังหวัดระยอง ให้แก่กรมชลประทาน พ.ศ. 2534

พระราชบัญญัติ
โอนที่ธรณีสงฆ์
วัดหนองกะพ้อ
ตำบลทุ่งควายกิน
อำเภอแกลง จังหวัดระยอง
ให้แก่กรมชลประทาน
พ.ศ. ๒๕๓๔

ภูมิพลอดุลยเดช
ป.ร.
ให้ไว้ ณ วันที่
๒๐ พฤศจิกายน พ.ศ. ๒๕๓๔
เป็นปีที่ ๔๖
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรโอนที่ธรณีสงฆ์
วัดหนองกะพ้อ ตำบลทุ่งควายกิน อำเภอแกลง จังหวัดระยอง ให้แก่กรมชลประทาน

จึงทรงพระกรุณาโปรดเกล้าฯ
ให้ตราพระราชบัญญัติขึ้นไว้โดยคำแนะนำและยินยอมของสภานิติบัญญัติแห่งชาติ
ดังต่อไปนี้

มาตรา ๑  พระราชบัญญัตินี้เรียกว่า พระราชบัญญัติโอนที่ธรณีสงฆ์
วัดหนองกะพ้อ ตำบลทุ่งควายกิน อำเภอแกลง จังหวัดระยอง ให้แก่กรมชลประทาน พ.ศ. ๒๕๓๔

มาตรา ๒[๑] 
พระราชบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้โอนที่ธรณีสงฆ์ วัดหนองกะพ้อ ตำบลทุ่งควายกิน
อำเภอแกลง จังหวัดระยอง เนื้อที่ ๔ ไร่ ภายในแนวเขตตามแผนที่ท้ายพระราชบัญญัตินี้
ให้แก่กรมชลประทาน

มาตรา ๔ 
ให้รัฐมนตรีว่าการกระทรวงเกษตรและสหกรณ์รักษาการตามพระราชบัญญัตินี้

ผู้รับสนองพระบรมราชโองการอานันท์
 ปันยารชุน
นายกรัฐมนตรี

[เอกสารแนบท้าย]

๑.
แผนที่ท้ายพระราชบัญญัติโอนที่ธรณีสงฆ์ วัดหนองกะพ้อ ตำบลทุ่งควายกิน อำเภอแกลง
จังหวัดระยอง ให้แก่กรมชลประทาน พ.ศ. ๒๕๓๔

(ดูข้อมูลจากภาพกฎหมาย)

หมายเหตุ :-
เหตุผลในการประกาศใช้พระราชบัญญัติฉบับนี้ คือ เนื่องจากกรมชลประทานได้ก่อสร้างบริเวณหัวงาน
เพื่อประโยชน์แก่การชลประทานตามโครงการลุ่มน้ำประแสร์ ที่ตำบลทุ่งควายกิน
อำเภอแถลง จังหวัดระยอง และได้ทำการสำรวจแล้วปรากฏว่า
แนวเขตบริเวณหัวงานนี้ถูกที่ธรณีสงฆ์ วัดหนองกะพ้อ ตำบลทุ่งควายกิน อำเภอแกลง
จังหวัดระยอง เนื้อที่ ๔ ไร่ คณะกรรมการจัดซื้อและกำหนดค่าทดแทนทรัพย์สินเพื่อการชลประทานจังหวัดระยอง
ได้กำหนดค่าผาติกรรมให้แล้ว
กรมชลประทานจึงได้ติดต่อกับกรมการศาสนาเพื่อขอโอนที่ธรณีสงฆ์ดังกล่าวให้แก่กรมชลประทาน
ซึ่งกรมการศาสนาได้นำเสนอมหาเถรสมาคมพิจารณาแล้วไม่ขัดข้อง และกรมชลประทานได้ชำระค่าผาติกรรมเป็นค่าทดแทนแล้ว
สมควรโดนที่ธรณีสงฆ์ดังกล่าวให้แก่กรมชลประทาน  จึงจำเป็นต้องตราพระราชบัญญัตินี้

ละออง/จัดทำ
๑๐ กรกฎาคม ๒๕๔๔

ปาจรีย์/ปรับปรุง
๓๑ สิงหาคม ๒๕๔๙

พรรณพร/ปรับปรุง
๑๓ มีนาคม ๒๕๖๒

[๑]
ราชกิจจานุเบกษา เล่ม ๑๐๘/ตอนที่ ๒๓๙/ฉบับพิเศษ หน้า ๔๖/๒๙ ธันวาคม ๒๕๓๔